Tich Abich, Jun 24
Wadhiuru nyime herore. —1 Joh. 4:7.
E Injili ma jaote Johana nondiko, notiyo gi wach mar “hera” nyading’eny moloyo jondik Injili adek mamoko. Buge ma nondikogo jiwo kaka hera e monego ochik gimoro amora ma Jakristo timo. (1 Joh. 4:10, 11) Kata kamano, ne okawo kinde mondo Johana bende opuonjre nyiso hera. Ka ne Johana pod en rawera, ne ok onyisga hera kinde duto. Kuom ranyisi, kinde moro ka ne Yesu ni e wuoth gi jopuonjrene ka gidhi Jerusalem, ne gikalo Samaria. Jo gweng’ moro ma ni Samaria notamore rwakogi. Johana nokwayo Yesu mondo oluong mach koa e polo mondo owang’ jo gweng’no duto! (Luka 9:52-56) E kinde moro bende, jaote Johana kaachiel gi owadgi ma Jakobo nochuno min-gi mondo okwa Yesu omigi migepe madongo e Pinyruodhe. Mirima nomako joote mamoko bang’ fwenyo gima Jakobo gi Johana notimono. (Mat. 20:20, 21, 24) Kata obedo ni Johana notimo kethogo duto, Yesu pod nohere ahinya.—Joh. 21:7 w21.01 8-9 ¶3-4.
Ngeso, Jun 25
Kristo ok notimo mana gik ma more en owuon.—Rumi 15:3.
Jehova timoga yiero ma kelo ne jomamoko ber. Kuom ranyisi, ne oyiero mondo omiwa ngima, ok ni mondo en e ma oyud ber, to mondo wan e ma wayud ber kendo wabed mamor. Ne ochiwo Wuode mondo otho ne richowa ma onge ng’ato ang’ata mochune. Notimo mano gi chuny achiel mondo wan e ma wayud ber. Yesu bende ne timoga yiero ma kinde mang’eny ne konyoga jomamoko. Kuom ranyisi, noyie tuonore thuolo mar yueyo mondo opuonj oganda ma nodhi ire. (Mar. 6:31-34) Wi ot maber ong’eyo ni achiel kuom gik ma ok yot ahinya timo en timo yiero ma biro konyo joode, kendo okawo migawono mapek ahinya. Otemo ahinya mondo kik omuomre kata timo yiero kaka en e ma odwaro. Kar mano, oyie mondo Jehova e motiege. (Nge. 2:6, 7) Kuom timo kamano, obiro siko ka oparoga gik ma nyalo konyo jomamoko to ok mana ma konye en owuon. (Fil. 2:4) Ka dichwo man gi joot otemo matek mondo oluw ranyisi mar Jehova gi Yesu, obiro tayo joode e yo maber. w21.02 7 ¶19-21
Jumapil, Jun 26
Asa notimo gik mabeyo kendo makare e wang’ Jehova Nyasache.—2 We. 14:2.
Kinde ma ne Ruoth Asa ne rawera, nobolore kendo nojachir. Kuom ranyisi, ka nokawo loch bang’ Abija wuon-gi, notimo kampen ma ratipo mar golo nyiseche ma nono e piny Juda. Bende “nonyiso Jo-Juda mondo omany Jehova Nyasach kweregi kendo mondo giluw chikene.” (2 We. 14:1-7) Kendo ka ne Zera Ja-Ethiopia omonjo Juda ka en gi jolweny 1,000,000, Asa nokwayo Jehova mondo okonye kowacho kama: “A Jehova, inyalo konyo ji bed ni ging’eny kata gionge teko. A Jehova Nyasachwa, konywa nikech in e ma wageno kuomi.” Wechego nyiso kaka Asa ne ni gadier ni Jehova ne nigi nyalo mar rese kaachiel gi joge. Ee, Asa nogeno Wuon-gi ma ni e polo, kendo ‘Jehova noloyo Jo-Ethiopiago.’ (2 We. 14:8-12) Onge kiawa ni kedo gi jolweny 1,000,000 ne ok en gima yot. To nikech Asa nogeno kuom Jehova, noloyo jolwenygo. w21.03 5 ¶12-13
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn